Cum au reușit rușii să distrugă primele tancuri americane M1 Abrams în Ucraina (Forbes)
Data publicării:
Tancurile fabricate în Occident folosite de armata ucraineană - Challenger 2, Leopard 2 și M1 Abrams - sunt ținte prioritare pentru forțele ruse din motive operaționale evidente, dar și pentru că fiecare model de tanc din Occident distrus reprezintă o sursă bună de propagandă, scrie Forbes. În ciuda faptului că sunt ținte foarte prețioase pentru ruși și Ucraina duce lipsă de muniție, armata ucraineană a pierdut doar 3 dintre cele 31 de tancuri americane M1 Abrams primite.
În afară de cele trei tancuri a căror distrugere a fost confirmată, un al patrulea tanc Abrams a fost avariat. Nu se știe câți membri ai echipajului au scăpat cu viață din tancurile lovite de ruși - fiecare tanc M1 Abrams este operat de 4 soldați.
În acest moment, rachetele antitanc ghidate par a fi principala armă care a distrus Abrams-urile în Ucraina. Dacă se confirmă, ar fi un motiv în plus ca tancurile livrate Ucrainei să fie echipate cu sisteme de avertizare împotriva rachetelor.
Totuși, sunt multe feluri în care un tanc poate fi distrus pe câmpul de luptă.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
Brigada 47 Mecanizată a armatei ucrainene este singura care are în dotare tancuri Abrams. Brigada a intrat în luptă la nord de Avdiivka, ținta principală a ofensivei de iarnă lansată de Rusia, toamna trecută, iar tancurile au ajuns și ele pe linia frontului puțin mai târziu, înlocuind puținele tancuri Leopard 2A6 pe care membrii brigăzii le mai aveau la dispoziție.
Tancurile Abrams au fost folosite în unele dintre cele mai dure bătălii purtate, în timp ce ucrainenii se retrăgeau din ruinele din Avdiivka și formau o nouă linie de apărare la câțiva kilometri la vest de orașul cucerit de ruși.
Acolo, Brigada 47 și alte unități adiacente au oprit avansul armatei ruse.
Primul tanc M1 Arbams a fost distrus în jurul datei de 26 februarie, atunci când o dronă FPV (first-person-view) a lovit magazia de muniție a tancului și a provocat un incendiu care a distrus până la urmă tancul.
Este posibil ca magazia de muniție - separată de turela în care se află echipajul de panouri blindate - să nu fi fost sigilată în momentul în care drona a lovit tancul.
Al doilea tanc Abrams a fost distrus pe data de 3 martie sau puțin înainte, de această dată, de o rachetă anti-tanc ghidată prin laser Kornet, care a lovit partea vulnerabilă a blindajului din partea laterală a tancului și a străpuns blindajul reactiv (alcătuit din panouri explozive M-19) care detonează prematur rachetele antitanc.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
Rachetele Kornet au însă două focoase, care funcționează în tandem: prima încărcătură explozivă distruge blindajul reactiv, iar a doua explozie penetrează blindajul propriu-zis al tancului.
Tancul a fost lovit apoi de o a doua rachetă și, în final, de o dronă FPV. Cu toate acestea, prima rachetă și incendiul pe care l-a provocat explozia ei au fost cele care au distrus tancul.
Al treilea tanc Abrams a cărui distrugere a fost confirmată a avut loc o săptămâna mai târziu și, aparent, tot din cauza unei rachete antitanc care a declanșat explozia magaziei de muniție.
Un sistem laser de detectare poate că ar fi putut salva cele două tancuri lovite de rachetele antitanc Kornet sau alte rachete similare, dar nu ar fi prevenit cea de-a treia pierdere.
Și nu ar fi putut preveni nici ceea ce cu siguranță se va întâmpla în următoarele săptămâni și luni, în timp ce celelalte 28 de tancuri M1 Abrams continuă luptele din estul Ucrainei: tancuri distruse de mine, artilerie și, chiar, de alte tancuri.
M1 Abrams este un tanc rezistent, dar nu este cu nimic mai impenetrabil decât orice alt tanc folosit într-un război care a distrus peste 6.000 de tancuri rusești și cel puțin 700 de tancuri ucrainene. În aceste condiții, tot mai multe Abrams-uri vor fi distruse și abandonate pe câmpurile de luptă din Ucraina, arată Forbes.